**Laudatio prof. Ing. Viktor Milata, DrSc.**

Prof. Ing. Viktor Milata, DrSc.sa narodil pred 65 rokmi v Bratislave. Štúdium na Chemickotechnologickej fakulte SVŠT v Bratislave ukončil v roku 1981. Internú ašpirantúru v odbore Organická chémia ukončil úspešne v roku 1987. V roku 1997 habilitoval a v roku 2011 sa stal profesorom v odbore Organická chémia. V roku 2010 získal vedeckú hodnosť DrSc. s témou *Aktivované enolétery – ich príprava, vlastnosti a využitie v syntéze biologicky aktívnych zlúčenín*.

Prof. Ing. Viktor Milata, DrSc., pôsobí na Ústave organickej chémie, katalýzy a petrochémie Fakulty chemickej a potravinárskej technológie Slovenskej technickej univerzity v Bratislave, tento ústav vedie od roku 2017 ako riaditeľ.

V rámci svojho výskumu v odbore organickej syntézy a analýzy sa venuje najmä heterocyklickým zlúčeninám, ich spektrálnym vlastnostiam a nomenklatúre, kde publikoval viac ako 150 WOS publikácií, ktoré boli citované viac ako 900-krát doma i v zahraničí. Najvýznamnejšie výsledky dosiahol v oblasti aktivovaných enoléterov, chinolónov, pyrazolov a benzazolov.

Popri pedagogickej a vedeckej činnosti je prof. Viktor Milata aktívny vo viacerých významných organizáciách a ich riadiacich štruktúrach, ako je Rada slovenských vedeckých spoločností pri SAV, ktorej je od roku 2015 predsedom, je členom Komisie SAV pre spoluprácu s vedeckými spoločnosťami (od roku 2017 podpredseda). Ešte počas štúdia na vysokej škole sa stal členom Slovenskej chemickej spoločnosti pri SAV, dlhší čas pôsobil vo funkcii podpredsedu a predsedu tejto významnej vedeckej spoločnosti. V súčasnosti je čestným predsedom Slovenskej chemickej spoločnosti. Je členom Dozornej rady Chemického ústavu SAV, v. v. i.

Prof. Milata patrí k ľuďom s veľkým nadhľadom a zodpovedne rieši aktuálne problémy v širokom akademickom kontexte. Je častým posudzovateľom vo viac ako 20 vedeckých časopisoch a v grantových agentúrach (VEGA, APVV, KEGA, GAČR a ďalších). Organizoval viaceré významné medzinárodné vedecké konferencie v oblasti chémie, na ktorých s pozvanými prednáškami vystúpili nositelia Nobelovej ceny.

Na základe návrhu vedenia a Vedeckej rady Chemického ústavu SAV, v. v. i., ako výraz ocenenia nesporných vysokých vedeckých a ľudských kvalít prof. Ing. Viktorovi Milatovi, DrSc., udelilo Predsedníctvo SAV Čestnú plaketu SAV Dionýza Štúra za zásluhy v prírodných vedách.